Diari Oficial de la Generalitat Valenciana


Sumari del DOGV 3701, del 03-03-2000 (2000/1350)

RESOLUCIÓ de 13 de gener de 2000, de la direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Editora de Medios de Valencia, Alicante y Castellón, SA, per als anys 1999-2001 (codi 8000422).
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3701

Data del DOGV
:   03-03-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/1350


Data del document
:   13-01-2000

Organisme emissor
:   Conselleria d'Ocupació

Tipus de document
:   Resolució

Descriptors 

:   * conveni col·lectiu
    * empresa privada
    * editorial

RESOLUCIÓ de 13 de gener de 2000, de la direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Editora de Medios de Valencia, Alicante y Castellón, SA, per als anys 1999-2001 (codi 8000422). [2000/X1350]
  
Vist el text articulat del Conveni Col·lectiu d'Editora de Medios de Valencia, Alicante y Castellón, SA, per als anys 1999-2001, presentat davant d'aquesta direcció General de Treball i Seguretat Laboral el dia 30 de desembre de 1999, signat el 21 de desembre de 1999, de la part empresarial per la direcció i legal representant, i de la part dels treballadors, pel delegat de Personal, i de conformitat amb el que indica l'article 90, apartats 2 i 3 del Reial Decret Legislatiu 1/95, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, aquesta direcció General de Treball i Seguretat Social, d'acord amb les competències transferides pel Reial Decret 4.105/1982, de 29 de desembre,
  
ACORDA
  
Primer
  
Ordenar la subscripció del Conveni en el Registre de Convenis Col·lectius de Treball d'aquesta direcció general i el dipòsit del text original, amb la notificació a la Comissió Negociadora.
  
Segon
  
Disposar que es publique en el Diari Oficial de la Generalitat Valenciana.
  
València, 13 de gener de 2000.- El director general de Treball i Seguretat Laboral: Román Ceballos Sancho.
  
Conveni col·lectiu d'Editora
  
 de Medios de Valencia, Castellón y Alicante, SA
  
Capítol I
  
Àmbit d'aplicació
  
Article 1. Àmbit territorial i funcional
  
Les normes recollides en aquest Conveni Col·lectiu regularan les relacions laborals en totes els centres de treball que té Editora de Medios de Valencia, Alicante y Castellón, SA, i els que puguen constituir-se mentre estiga en vigència.
  
L'àmbit territorial d'aquest Conveni se circumscriu a la Comunitat Valenciana.
  
Article 2. Àmbit personal
  
Aquest Conveni Col·lectiu afecta tot el personal que presta els seus serveis en Editora de Medios de Valencia, Alicante y Castellón, SA, en virtut de la relació laboral ordinària, siga quina siga la modalitat de contractació.
  
N'estan, per tant, excloses, totes les persones titulars d'una relació laboral especial o d'una relació civil de serveis, i específicament:
  
a) El personal que realitze funcions d'alta direcció en els termes previstos en el Reial Decret 1.382/1985, d'1 d'agost.
  
b) Professionals liberals vinculats per contractes civils d'arrendament de serveis.
  
c) Les col·laboradores a la peça, independentment que mantinguen una relació continuada amb l'empresa.
  
d) Les agents comercials o publicitàries que presten serveis en Editora de Medios de Valencia, Alicante y Castellón, SA, amb llibertat de representar unes altres empreses dedicades a igual o diferent activitat.
  
Article 3. Àmbit temporal i vigència
  
Aquest Conveni entrarà en vigor el dia de la signatura, amb efectes retroactius des de l'1 de gener de 1999, llevat que expressament es determine una altra cosa. Tindrà vigor fins al 31 de desembre de 2001.
  
La denúncia del Conveni es realitzarà per escrit, amb una antelació mínima de tres mesos respecte del venciment. Si no hi ha denúncia de qualsevol de les parts amb aquesta antelació, es considerarà que el Conveni es prorroga tàcitament d'any en any.
  
Article 4. Compensació i absorció
  
Les millores econòmiques seran compensables o absorbibles, d'acord amb la llei, amb qualsevol altra que s'establisca mitjançant una disposició superior, sempre que les variacions econòmiques siguen més favorables als treballadors i a les treballadores.
  
Article 5. Vinculació a la totalitat
  
Les condicions acordades en aquest Conveni constitueixen un conjunt orgànic i indivisible que obliga les dues parts.
  
Article 6. Comissió Paritària
  
La Comissió Paritària tindrà competència per a resoldre totes les qüestions que puguen suscitar la interpretació i l'aplicació d'allò establit en aquest Conveni Col·lectiu i perquè se sotmeten a la seua consideració, i es reunirà en un termini no superior a 72 hores, sempre que ho sol·licite alguna de les parts amb comunicació prèvia escrita.
  
La Comissió Paritària estarà formada per una persona en representació dels treballadors i de les treballadores de l'empresa, i una persona en representació de la direcció de l'empresa.
  
Durant la vigència d'aquest Conveni Col·lectiu, la Comissió Paritària treballarà en la definició de l'organització funcional de l'empresa.
  
Són funcions específiques de la Comissió Paritària:
  
1. Interpretació del Conveni.
  
2. Conciliació en els problemes o les qüestions que les parts li sotmeten, o en els casos previstos concretament en aquest text.
  
3. Vigilància del compliment d'allò pactat.
  
Capítol II
  
Organització del treball
  
Article 7. Principi general
  
L'organització pràctica del treball i l'assignació de funcions és facultat exclusiva de la direcció.
  
Article 8. Plantilla
  
La determinació, l'establiment i les modificacions de la plantilla corresponen a la direcció de l'empresa, d'acord amb les seues necessitats i depenent de la innovació tècnica, de la racionalització del treball, del sistema d'organització adoptat i del respecte a les normes legals que regulen la matèria, una vegada sentit el delegat o la delegada de Personal.
  
Article 9. Àrees d'activitat
  
A l'empresa s'hi diferenciaran dues àrees d'activitat: Redacció i Serveis.
  
L'Àrea de Redacció agruparà les tasques habituals pròpies de l'elaboració literària i gràfica del contingut del periòdic i de la resta de les publicacions de l'empresa, en els àmbits informatiu, parainformatiu i d'opinió propis de cadascuna de les publicacions.
  
L'Àrea de Serveis agruparà el conjunt de funcions instrumentals, auxiliars i de suport de la redacció pel que fa a l'elaboració, la confecció, la distribució, l'equipament i el manteniment necessaris per al funcionament d'aquella; la correcta atenció del personal, el compliment de les disposicions normatives d'aplicació, la seguretat de les persones i les coses i la resta de finalitats inherents a la condició empresarial. Comprendrà tant les de caràcter executiu com les d'assessorament, les tècniques com les administratives o informàtiques.
  
Article 10. Grups professionals
  
Els grups professionals de l'Àrea de Redacció seran:
  
- Redactor/a en cap,
  
- Cap de Secció,
  
- Redactor/a, i
  
- Ajudant de redacció.
  
Els grups professionals de l'Àrea de Serveis seran:
  
- Director/a de Departament,
  
- Cap d'Àrea, i
  
-Personal directe.
  
La caracterització professional de cadascun d'aquests grups serà la detallada en l'annex I.
  
Article 11. Nivells
  
En cada grup professional citats més amunt s'hi establiran quatre nivells depenent de la retribució estipulada: d'ingrés, primer, segon i tercer.
  
La ubicació de cada treballador i treballadora en un d'aquests nivells serà conseqüència de l'import estipulat per a la seua retribució fixa.
  
Capítol III
  
Temps de treball
  
Article 12. Jornada de treball
  
La jornada laboral serà equivalent a 36 hores setmanals en còmput anual i de mitjana, raó per la qual podrà distribuir-se en la totalitat de l'empresa o en algun dels seus departaments, depenent de les necessitats del servei, de manera irregular durant la setmana, el mes o l'any, sense més limitacions que les estrictament exigibles en virtut de disposicions legals.
  
Tot el personal treballador tindrà dret a dos dies lliures a la setmana.
  
Article 13. Horari
  
1. L'horari i els torns de treball seran els habituals de cada departament.
  
2. Les hores d'entrada i d'eixida del treball s'entenen en punt, amb una tolerància de cinc minuts en l'entrada. El personal de redacció, per les especials característiques del seu treball, no estarà subjecte a les previsions del paràgraf anterior.
  
3. Tot el personal inclòs en l'àmbit d'aquest Conveni Col·lectiu s'haurà de sotmetre als sistemes de control d'assistència que la direcció de l'empresa crega oportú en cada moment.
  
4. En tot cas, entre la fi de la jornada i el començament de la següent hi haurà, com a mínim, 12 hores.
  
5. El personal administratiu podrà acollir-se a horari flexible, de fins a 30 minuts a l'entrada del matí, i podrà recuperar-lo el mateix dia. La possibilitat d'acollir-se a aquest sistema i la forma de recuperació necessitaran l'aprovació del superior immediat.
  
Article 14. Caps de setmana i festius
  
Atesa la particularitat del treball en premsa, durant els caps de setmana i els festius es prestaran els serveis necessaris per a l'edició i la distribució del periòdic, i qualsevol altra publicació complementària, o no, a aquest.
  
Article 15. Trasllats
  
Els trasllats fora dels límits de la província on el personal treballador realitze la seua tasca, hauran de ser prèviament pactats entre aquest i l'empresa, la qual, si no hi ha acord, utilitzarà els tràmits que estableix l'article 40 del vigent Estatut dels Treballadors.
  
En tot cas, el delegat o la delegada de Personal haurà de ser sentit en aquesta matèria.
  
Article 16. Vacances
  
El personal treballador d'Editora de Medios de Valencia, Alicante y Castellón, SA, tindrà 31 dies naturals a l'any de vacances, o la part proporcional al temps treballat, els quals seran repartits en torn durant tot l'any, d'acord amb les necessitats del servei de cada secció.
  
Capítol IV
  
Contractació i promoció
  
Article 17. Contractació temporal
  
Els contractes temporals es realitzaran d'acord amb la legislació vigent en cada moment, i hi valdrà allò pactat en aquest Conveni.
  
Article 18. Ingressos
  
1. La determinació de les condicions exigibles per al personal de nou ingrés serà facultat de la direcció de l'empresa, dins del marc que en política d'ocupació estableix la legislació vigent, tot respectant les competències que en aquesta matèria atorga l'article 64 de l'Estatut dels Treballadors als delegats i a les delegades de Personal.
  
2. En els processos de selecció i de contractació de personal nou, hi serà exigible a aquest la màxima veracitat en totes les dades personals i professionals que puguen afectar d'alguna manera el desenvolupament posterior de la relació laboral.
  
3. Tindran preferència en la selecció i la contractació de personal de nou ingrés, els professionals lliures vinculats amb qualsevol altre règim de contractació, i les persones que estan en situació d'atur. No obstant això, l'empresa tindrà la facultat de seleccionar els professionals que complisquen els requisits de qualitat que exigisca.
  
Article 19. Període de prova
  
La duració dels períodes de prova per al personal de nou ingrés en Editora de Medios de Valencia, Alicante y Castellón, SA, llevat de pacte individual, serà de sis mesos per al llicenciat, i de dos mesos per a la resta. En tot cas, per als periodistes, el període de prova serà sempre de sis mesos.
  
Capítol V
  
Interrupcions i suspensions del contracte
  
Article 20. Permisos
  
1. El personal treballador afectat per aquest Conveni Col·lectiu tindrà dret, amb l'avís i la justificació previs, a absentar-se del treball amb dret a remuneració en els casos i pel temps que s'estableix en el número 3 de l'article 37 del vigent Estatut dels Treballadors, de la manera següent:
  
a) Per matrimoni: 15 dies naturals.
  
b) Per naixement: 2 dies naturals.
  
c) Per malaltia greu o operació quirúrgica: 2 dies naturals.
  
d) Per mort: 2 dies naturals.
  
e) Per trasllat de domicili habitual: 1 dia natural.
  
El personal treballador, per lactància natural o artificial d'un fill o una filla menor de nou mesos, tindrà dret a una hora d'absència del treball que podrà utilitzar d'acord amb la seua conveniència. També podrà triar el temps i la manera de gaudir-la amb la comunicació prèvia a la direcció de l'empresa.
  
Tot això amb independència d'allò establit en l'article 23 de l'Estatut dels Treballadors.
  
El personal treballador d'Editora de Medios de Valencia, Alicante y Castellón, SA, podrà accedir a una llicència no retribuïda per un període màxim de tres mesos. L'empresa es compromet a estudiar les sol·licituds de permisos no retribuïts superiors a tres mesos i inferiors a un any. En el permisos retribuïts inferiors a un any, el reingrés del personal serà automàtic al seu anterior lloc de treball.
  
Tant en els permisos retribuïts com en els no retribuïts, l'empresa, en cas de concessió, podrà, no obstant això, amb la consulta prèvia al delegat o a la delegada de Personal, posposar el període de gaudi per necessitats d'organització o funcionals.
  
Article 21. Excedències
  
1. El personal treballador d'Editora de Medios de Valencia, Alicante y Castellón, SA, podrà accedir a la situació d'excedència forçosa en els termes establits en el vigent Estatut dels Treballadors.
  
2. El personal que tinga, com a mínim, un any d'antiguitat en l'empresa, podrà sol·licitar una excedència voluntària per un termini no inferior a dos anys ni superior a cinc, llevat que es tracte d'obtenir aquesta situació per a incorporar-se en qualsevol altre mitjà de comunicació escrit públic o privat, perquè en aquest cas, la concessió d'excedència serà plenament discrecional per part de la direcció de l'empresa, la qual podrà autoritzar-la o no, depenent de les circumstàncies.
  
La petició d'excedència haurà de ser cursada per escrit a la direcció de l'empresa tot indicant-n'hi la causa. La sol·licitud serà resolta també per escrit dins dels 30 dies següents, i també s'hi haurà d'indicar la causa si és denegada.
  
El fet de treballar o de col·laborar per a qualsevol altre mitjà de comunicació escrit durant el període d'excedència, implicarà la renúncia del treballador o de la treballadora al seu dret preferent en Editora de Medios de Valencia, Alicante y Castellón, SA, i hi causarà baixa definitiva a partir del moment en què l'empresa tinguera coneixement fefaent d'aquesta circumstància.
  
En aplicació del número 5 de l'article 46 del vigent Estatut dels Treballadors, el personal treballador conserva sols un dret preferent al reingrés en les vacants dels seu grup professional que es produïsquen en l'empresa. L'empresa, en la mesura que la llei ho permeta, cobrirà les vacants del personal en excedència mitjançant contractes l'acabament dels quals coincidisca amb el previsible reingrés del personal que gaudisca del dret d'excedència. La Comissió Paritària tindrà competència per a dirimir els conflictes que puguen sorgir en l'aplicació d'aquest apartat.
  
En qualsevol cas, per als casos d'excedència, de permís o d'altres causes d'interrupció o de suspensió dels contractes, s'hi tindran en compte les necessitats de cada secció i les conjuntes del periòdic.
  
L'empresa, en tot moment, mantindrà informat el delegat o la delegada de Personal de totes les situacions d'excedència que hi haja, i de les incidències que puguen sorgir.
  
Article 22. Promoció
  
Tot el personal d'Editora de Medios de Valencia, Alicante y Castellón, SA, tindrà igualtat de condicions, dret de preferència per a cobrir les vacants existents.
  
S'exclou de la regla anterior el personal de Redacció el sistema de promoció del qual és competència exclusiva del director de la publicació.
  
La direcció de l'empresa informarà, amb la suficient antelació, el delegat o la delegada de Personal, de les vacants i de les condicions requerides en cada cas per a l'accés del personal a categories superiors.
  
Capítol VI
  
Retribució
  
Article 23. Criteris generals
  
Es consideraran salarials totes les retribucions rebudes per les persones empleades vinculades a la realització efectiva de les seues funcions laborals, i no les que reben per qualsevol altre causa, per la simple adscripció a l'empresa o per finalitats específiques alienes al treball prestat.
  
Tots els imports consignats en aquest Conveni es consideraran bruts, i caldrà realitzar-hi les retencions legals que procedisquen per raons fiscals, de Seguretat Social, per ordres judicials de retenció o de desnonament, o per qualsevol altre imperatiu legal.
  
Article 24. Conceptes retributius
  
La retribució social es compondrà de dues parts: la fixa i la variable.
  
La fixa, amb caràcter garantit, tindrà els imports que es detallen per grups professionals i graus en l'annex II, tenint en compte que aquests imports s'aconseguiran en l'any 2001.
  
La variable serà l'establida de comú acord amb el treballador o la treballadora, o concedida discrecionalment per la direcció de l'empresa, sempre depenent de la disponibilitat, de l'esforç, de la dificultat o de la consecució dels objectius proposats. Els contractes de treball individuals fixaran el règim jurídic corresponent.
  
Article 25
  
Aquest Conveni defineix les variables següents, sense perjudici que en el futur se'n puguen establir de noves:
  
Lliure disposició i dedicació exclusiva: estarà constituït per l'import contractualment assignat per aquests conceptes sota el criteri de referència d'un 20% aproximadament de la retribució salarial fixa individual, que no haurà de ser considerat acumulatiu.
  
Guàrdies de cap de setmana: la quantitat que es pagarà per aquest concepte serà:
  
Redactor/a cap 20.971 PTA/DIA
  
Cap de secció 18.509 PTA/DIA
  
Redactor/a 17.013 PTA/DIA
  
Ajudant redacció 14.687 PTA/DIA
  
Plus de treball en dia festiu: es pagarà incrementat en un 75% el salari ordinari - dia.
  
Article 26. Pagaments extraordinaris
  
Els pagaments extraordinaris en Editora de Medios de Valencia, Alicante y Castellón, SA, seran:
  
Pagament de vacances: es farà efectiu en el mes de juny respecte de les retribucions rebudes pel personal treballador durant el semestre natural anterior a la percepció, és a dir, es meritarà referida al període comprés entre l'1 de gener i el 30 de juny, i serà proporcional al temps treballat efectivament en el citat període.
  
b) Pagament de Nadal: es farà efectiu en el mes de desembre respecte de les retribucions rebudes pel personal treballador durant el semestre natural anterior a la percepció, és a dir, es meritarà referida al període comprés entre l'1 de juliol i el 31 de desembre, i serà proporcional al temps treballat efectivament en el citat període.
  
c) Pagament extraordinari de febrer: es farà efectiu en el mes de febrer respecte de les retribucions rebudes pel personal treballador durant l'any natural anterior a la percepció, és a dir, es meritarà referida al període comprés entre l'1 de gener i el 31 de desembre, i serà proporcional al temps treballat efectivament en el citat període.
  
La quantitat d'aquests pagaments estarà referida al salari fix brut.
  
Article 27. Suplements i beneficis socials
  
L'empresa distribuirà al personal treballador, fins a la categoria de redactor cap inclosa, o a la que es puga assimilar en els diferents departaments, 22 vals de menjador mensuals, llevat del mes de vacances, per un valor aproximat de 1.000 pessetes cadascun.
  
En el cas d'ús autoritzat de vehicle propi, l'empresa pagarà al personal treballador la quantitat de 40 pessetes per quilòmetre.
  
Article 28. Absorció i compensació
  
Els conceptes previstos aquí són absorbibles i compensables amb qualsevol altre que el personal treballador reba, sempre que la retribució total anual d'aquest excedisca de l'exigida per aquest Conveni.
  
La falta d'absorció i/o de compensació per part de l'empresa en algun any o durant diversos anys, no podrà ser considerada com a renúncia a la facultat d'absorbir i de compensar.
  
Article 29. Increments
  
Els increments salarials pactats són:
  
Per al 1999, un 3%.
  
Per al 2000, l'IPC que resulte del 1999 + 0,5%.
  
Per al 2001, l'IPC que resulte del 2000 + 0,5%.
  
Aquests increments s'aplicaran sobre tots els conceptes salarial previstos en aquest conveni.
  
Per tal d'adequar les categories al nou sistema de grups professionals, s'acorda dotar d'un fons per a tots els grups professionals de l'empresa. L'ajustament tindrà efecte repartint-se linealment durant els anys 1999, 2000 i 2001.
  
Capítol VII
  
Prestacions socials
  
Article 30. Complement per incapacitat laboral transitòria
  
El personal treballador que estiga en situació d'incapacitat laboral transitòria rebrà el 100% del seu salari prenent com a referència la quantitat cobrada per conceptes ordinaris l'últim mes. El delegat o la delegada de Personal rebrà mensualment els parts administratius de baixa per a vigilar l'absentisme i cooperar a eradicar-lo.
  
Article 31. Avançaments i préstecs
  
1. Tot el personal d'Editora de Medios de Valencia, Alicante y Castellón, SA, té dret a sol·licitar un avançament igual a l'import líquid de la seua nòmina mensual, quantitat que haurà de reintegrar dins del mateix mes que la sol·licite.
  
2. El personal treballador podrà sol·licitar a l'empresa un préstec sense interès fins a l'import de tres mensualitats del seu salari net. El termini d'amortització no podrà ser superior a sis mesos.
  
En tots dos casos, la persona sol·licitant haurà d'emplenar un imprès especial per a això, que, amb el vistiplau previ del cap del departament que corresponga, presentarà en el Departament de Personal.
  
No podran sol·licitar-se aquests préstecs durant el període de prova, ni concedir-se per un termini d'amortització superior al que reste de vigència del contracte.
  
Article 32. Revisió mèdica
  
L'empresa durà a terme, mitjançant els serveis mèdics adequats, un reconeixement anual a tot el personal treballador d'Editora de Medios de Valencia, Alicante y Castellón, SA.
  
A causa de la generació en els llocs de treball de videoterminals, l'empresa arbitrarà mesures per a prestar una atenció especial a la salut oftalmològica.
  
Capítol VII
  
Deures ètics
  
Article 33. Veracitat
  
Independentment de les conseqüències que puga tenir la falta de veracitat en l'ordre civil, i a l'efecte periodístic, es considerarà sempre incompliment greu i culpable del contracte de treball.
  
Article 34. Secret professional
  
En l'àmbit de l'empresa, el deure de secret professional té un doble abast:
  
Periodísticament, la no revelació de les fonts informatives.
  
En l'àmbit laboral ordinari, comporta la prohibició de no fer ús de dades pròpies de l'empresa, dels seus directius, clients o proveïdors, fora de l'àmbit d'aquesta, o amb finalitats alienes a la tasca laboral del personal treballador. La violació d'aquest aspecte serà considerada també incompliment greu i culpable del contracte de treball.
  
Article 35. Concurrència
  
Llevat de consentiment exprés de la direcció de l'empresa, es considerarà una iniciativa deslleial la col·laboració amb qualsevol altre mitjà periodístic de premsa diària, o qualsevol altra publicació que puga disputar la clientela de les editades per l'empresa.
  
Aquesta obligació subsisteix durant els períodes de baixa per malaltia, o de suspensió de contracta per excedència o per qualsevol altra causa, i s'estén també durant el període de vacances.
  
Es considerarà particularment contrària a la bona fe que aquestes col·laboracions es produïsquen amb ocultació del nom autèntic, sota pseudònim o utilitzant el d'una altra persona.
  
Article 36. Conflicte d'interessos
  
El personal de l'empresa no podrà situar-se, pel que fa a qualsevol altra empresa, persona física o entitat de qualsevol tipus, en una posició que puga comprometre, realment, presumiblement o aparentment, la seua independència periodística o la seua lleialtat envers l'empresa, i haurà de posar en coneixement de la direcció qualsevol interès econòmic, professional o d'altre tipus que puga ser considerat conflictiu amb qualsevol dels del periòdic.
  
Capítol VIII
  
Salut laboral
  
Article 37. Propòsit general
  
Les parts negociadores coincideixen a considerar la prevenció de riscos laborals com un propòsit prioritari en les relacions laborals de l'empresa, i comprometen la seua més ferma voluntat de col·laboració en aquest sentit en els seus àmbits respectius.
  
Article 38. Obligacions de l'empresa
  
L'empresa, d'acord amb el volum de la plantilla i de les activitats específiques que es realitzen en cada moment, executarà les previsions de la Llei 31/95, i els seus reglaments de desplegament, amb el major interès i diligència, i específicament:
  
a) Garantint la seguretat i la salut del personal treballador al seu servei en tots els aspectes relacionats amb el treball.
  
b) Desplegant una acció permanent amb la finalitat de perfeccionar els graus de protecció que hi haja, i aplicant les tecnologies accessibles més adequades per a l'activitat de l'empresa.
  
c) Complint els deures formals que la Llei de Prevenció de Riscos Laborals i les seues normes de desplegament preveuen, en particular pel que fa a avaluació de riscos, mesures de protecció, controls periòdics i riscos professionals.
  
d) Planificant adequadament la prevenció.
  
e) Col·laborant amb els òrgans de representació del personal treballador competent en la matèria.
  
f) Adoptant les mesures d'emergència adequades a la grandària i l'activitat de l'empresa, i a les situacions que s'hi puguen presentar.
  
g) Prestant particular atenció als col·lectius més sensibles al risc, i en particular, a les treballadores embarassades, als membres de la plantilla que hagen comunicat la contracció de qualsevol malaltia, al·lèrgia o risc específic, i treballadors temporals.
  
Article 39. Obligacions del personal treballador
  
1. El personal treballador té com a obligació de màxima importància el respecte de les normes de prevenció de riscos laborals, i la col·laboració en l'adequat compliment. Específicament:
  
a) Utilitzar adequadament, d'acord amb la seua naturalesa i els riscos previsibles, les màquines, els aparells, els estris, les substàncies perilloses, els equips de transport i, en general, qualsevol altre mitjà amb què es realitze l'activitat.
  
b) Utilitzar correctament els mitjans i els equips de protecció facilitats per l'empresari, d'acord amb les instruccions rebudes per aquest.
  
c) No posar fora de funcionament i utilitzar correctament els dispositius de seguretat existents, o que s'instal·len als medis relacionats amb la seua activitat o als llocs de treball en què aquesta es realitze.
  
d) Informar immediatament el superior jeràrquic directe, i el personal treballador designat per a realitzar activitats de protecció i de prevenció, o si és el cas, al servei de prevenció, sobre qualsevol situació que, al seu parer, continga, per motius raonables, un risc per a la seguretat i la salut del citat personal.
  
e) Contribuir al compliment de les obligacions establides per l'autoritat competent amb la finalitat de protegir la seguretat i la salut del personal treballador en el treball.
  
f) Cooperar amb l'empresari perquè puga garantir unes condicions de treball que siguen segures i no continguen riscos per a la seguretat i la salut del personal treballador.
  
2. La falta d'ús dels equips i dels mitjans de protecció que l'empresa subministre o de les instal·lacions o dels mitjans estructurals posats a disposició del personal treballador, l'ús inadequat d'aquests o la inadvertència sobre el seu mal estat, constituirà incompliment greu de les obligacions laborals del citat personal, i eximirà l'empresa de qualsevol responsabilitat sobre això, tot i que no haja sancionat aquest incompliment, havent-n'hi prou amb la mera advertència, la invitació a l'ús o la simple amonestació.
  
3. Els representants laborals es comprometen a difondre entre la plantilla, de la manera més adequada depenent dels casos i de les situacions, la transcendència de les normes de prevenció, de l'ús adequat d'equips i de mitjans, i de la gravetat dels incompliments d'això.
  
Article 40. Òrgans de representació
  
Es constituiran els òrgans de representació que preveu la Llei de Prevenció de Riscos Laborals i que són exigibles per la grandària i l'activitat de l'empresa.
  
Si escau, les tasques i les funcions dels delegats i de les delegades de Prevenció i del Comitè de Seguretat i Salut seran els legalment previstos i, en tot cas, la col·laboració en el compliment de les obligacions que s'han especificat en aquest Conveni.
  
Capítol IX
  
Representants del personal treballador
  
Article 41. Definició
  
Els delegats i les delegades de Personal són els representants del conjunt de treballadors de l'empresa per a la defensa dels seus interessos, que seran elegits d'acord amb la legislació vigent.
  
Article 42. Composició
  
El nombre de delegats i delegades de Personal serà el resultant d'aplicar l'escala a què fa referència l'article 66.1 de l'Estatut dels Treballadors.
  
Article 43. Competències
  
Els delegats i les delegades d'Editora de Medios de Valencia, Alicante y Castellón, SA, tindran les competències que la legislació vigent li atribueix, i en concret, allò contingut en l'article 64 del vigent Estatut de Treballadors. En aquest sentit, tindrà plena vigència la Llei 2/1991, de 7 de gener, sobre els drets d'informació dels representants del personal treballador en matèria de contractació.
  
Article 44. Capacitat i sigil professional
  
1. Els delegats i les delegades de Personal tindran capacitat per a exercir accions administratives o judicials, en tot allò relatiu a l'àmbit de les seues competències, per decisió majoritària dels seus membres.
  
2. Els delegats i les delegades de Personal tindran sigil professional en tot allò referent als números 1, 2, 3 i 4 de l'apartat 1 de l'article 64 de l'Estatut dels Treballadors, i en especial en totes les matèries sobre les quals la direcció de l'empresa indique expressament el caràcter reservat, fins i tot després de cessar del càrrec. En tot cas, cap tipus de document lliurat per l'empresa als delegats i a les delegades de Personal podrà ser utilitzat fora de l'estricte àmbit d'aquella i per a finalitats diferents de les que van motivar-ne el lliurament.
  
Article 45. Garanties
  
Els delegats i les delegades de Personal tindran les garanties recollides en l'article 68 del vigent Estatut dels Treballadors.
  
Article 46. Assemblea del personal treballador
  
El personal treballador d'Editora de Medios de Valencia, Alicante y Castellón, SA té dret a reunir-se en assemblea, la qual podrà ser convocada pel Comitè d'Empresa o per un nombre de treballadors no inferior al 33% de la plantilla. L'assemblea serà presidida, en tot cas, pels delegats i per les delegades de Personal, els quals seran responsables que es desenvolupe normalment.
  
Article 47. Convocatòria
  
La convocatòria, amb indicació de l'ordre del dia, es comunicarà a l'empresa amb 48 hores d'antelació com a mínim.
  
Article 48. Lloc de reunió
  
El lloc de reunió serà el centre de treball, i podrà realitzar-se fora o dins de la jornada de treball, si es pactara així i no interferira en el normal desenvolupament de la producció.
  
Article 49. Règim de votació
  
Quan les persones convocants sotmeten a l'assemblea l'adopció d'acords que afecten el conjunt del personal treballador, es requerirà, perquè siguen vàlids, el vot favorable de la meitat més un del citat personal de l'empresa.
  
Capítol X
  
Règim disciplinari
  
Article 50. Normes generals
  
En virtut del règim disciplinari estipulat aquí, i del legalment establit de les normes laborals d'aplicació, el personal treballador d'Editora de Medios de Valencia, Alicante y Castellón, SA, podrà ser premiat o sancionat a causa dels seus mèrits especials o pels incompliments, respectivament, en el desplegament de les seues relacions laborals.
  
Article 51. Premis
  
La concessió de premis per comportaments que excedisquen manifestament d'allò exigible en el compliment de les obligacions professionals i en la col·laboració deguda, serà facultat discrecional de la direcció de l'empresa tant pel que fa a la concessió com a la modalitat o el contingut dels premis.
  
En general, es considerarà preferible un contingut coincident amb l'increment o la millora de les condicions laborals ordinàries, en forma de pujades salarials, ascensos, atribució de funcions o llocs d'especial responsabilitat o de prestigi, i similars.
  
Article 52. Faltes
  
Es consideraran faltes tots els incompliments de les obligacions pròpies del lloc de treball, de les específicament previstes en el contracte individual o en aquest Conveni Col·lectiu, de les que siguen conformes a la bona fe, l'ús i la llei encara que no estiguen específicament recollides en la llei, el conveni o el contracte, i, molt particularment, per al personal de redacció, les que fan referència a la professió periodística, al dret d'informació, a la llibertat d'expressió i als usos del sector.
  
Article 53
  
Les faltes seran qualificades com a lleus, greus o molt greus, depenent del seu abast i de les conseqüències, de l'alteració del servei que produïsquen, de la intencionalitat o de la malícia que s'observe en l'autor o l'autora, de la infracció de la disciplina que impliquen, del mal exemple que suposen a la resta del personal treballador, del desprestigi que originen a l'empresa o a qualsevol de les seues publicacions i del perjudici econòmic que ocasione, tant pels danys que causen com per les meritacions salarials no compensades que originen.
  
Article 54. Faltes lleus
  
1. Seran considerades faltes lleus:
  
- Faltar part de la jornada de treball en 30 dies naturals sense l'oportú permís o sense causa que ho justifique, i per temps que sobrepasse la falta de puntualitat.
  
- Tres faltes de puntualitat sense justificar en un període de 30 dies naturals.
  
A aquest efecte, es considera falta de puntualitat:
  
\* El retard en l'entrada al treball sobre l'horari establit superior a 5 i inferior a 30 minuts.
  
\* L'eixida abans de l'hora marcada.
  
\* L'absència del lloc durant la jornada de treball per un període no superior a 30 minuts.
  
\* L'absència del lloc una vegada acabada la jornada de treball, quan s'haja de realitzar el relleu d'un company o una companya sense que aquest s'haja presentat o fins que n'hi haja un substitut.
  
- La negligència, la desídia o la desatenció en el compliment de les tasques que es tinguen encomanades. Si a conseqüència d'aquesta actitud es dificulta o s'impedeix a la resta del personal treballador la realització de les seues funcions, o si es causen perjudicis greus a l'empresa, serà considerada falta greu o molt greu, depenent dels casos.
  
- La negligència, la desídia o la desatenció en la conservació dels locals, del mobiliari, dels documents i, en general, de les instal·lacions i del material propietat de l'empresa.
  
- No avisar el cap immediat dels defectes del material o de la necessitat d'aquest per a la bona realització del treball.
  
- L'embriaguesa o la toxicomania ocasional que no tinga gens de repercussió en el servei ni cause escàndol.
  
- No comunicar a l'empresa els canvis de residència o d'adreça en el termini de 10 dies hàbils des que s'haja produït.
  
- No comunicar les alteracions familiars que afecten la Seguretat Social en el termini de cinc dies hàbils comptadors des que es van produir.
  
- La simple inexactitud de les dades o dels parts que es faciliten a l'empresa, sempre que siga deguda únicament a la desatenció o a la negligència, i que no cause perjudicis a aquesta.
  
- No aportar la baixa, l'alta mèdica o els corresponents parts de confirmació en el termini de tres dies hàbils comptadors des del dia del fet causant, llevat de casos de força major.
  
- No marcar la fitxa de control horari o rectificar les hores marcades.
  
- La permuta de torns, de serveis o de llocs sense la corresponent autorització, sempre que amb això no es cause un perjudici a l'empresa o al servei per haver quedat cobert correctament el lloc de treball.
  
- La falta d'endreç o de neteja personal o als locals de l'empresa, de caràcter incidental o que siguen una simple negligència, sempre que no comporten riscos personals o materials.
  
- La falta de respecte o la simple incorrecció amb el públic, amb el personal subordinat, el company o el superior jeràrquic.
  
- Les discussions o els altercats en el treball sobre assumptes estranys a aquest o sobre assumptes relacionats que produïsquen escàndol, terror o violència de qualsevol tipus.
  
2. Es consideraran també faltes lleus, tot i que no estiguen específicament previstes en l'anterior número 1, totes les similars a les indicades a causa de la seua entitat, abast o circumstàncies concurrents, sempre que no hagen produït alteració en el servei, pèrdua de la disciplina, mal exemple, desprestigi o perjudici econòmic, i que no hi concórrega particular intencionalitat o malícia.
  
Article 55. Faltes greus
  
1. Es consideraran faltes greus:
  
- Faltar una jornada completa o més en el termini de 30 dies naturals.
  
- De 4 a 6 faltes de puntualitat sense justificar en un període de 30 dies naturals.
  
- La imprudència en acte de treball; si aquesta implicara algun risc per al personal treballador o per a l'aliè a l'empresa, o perill d'avaria per a les instal·lacions, podrà ser considerada falta molt greu.
  
- L'embriaguesa o la toxicomania ocasional que repercutisca d'alguna manera en el servei.
  
- Qualsevol engany en la presentació de documents per a obtenir o eludir obligacions, propis o aliens.
  
- Introduir a l'empresa persones no autoritzades o facilitar-n'hi l'accés.
  
- L'encobriment de dues o més faltes lleus comeses per uns altres treballadors o treballadores.
  
- Signar, fitxar o, de qualsevol altra manera, simular la presència d'un altre treballador o treballadora.
  
- Incomplir les normes de seguretat i higiene del qual deriven danys personals o materials d'escassa importància.
  
- La desobediència als superiors en qualsevol matèria de treball. Si hi haguera pèrdua manifesta de la disciplina o d'ella derivara perjudici notori per a l'empresa o per a la resta del personal treballador, serà considerada falta molt greu.
  
- Realitzar, sense el permís oportú, treballs particulars durant la jornada, i utilitzar per a ús propi, estris, documents o qualsevol altre tipus de material de l'empresa.
  
- La falta notòria o reiterada de respecte o de consideració envers el públic, el personal subordinat, el company o el superior jeràrquic.
  
- Col·laborar amb un mitjà periodístic que siga de competència directa de l'empresa sense autorització prèvia d'aquesta.
  
2. També seran considerades faltes greus:
  
a) La reiteració de faltes lleus.
  
b) Qualsevol altre incompliment anàleg als indicats en el número 1 que no siga considerat falta molt greu, en virtut dels criteris previstos en l'article següent per a les faltes molt greus.
  
Article 56. Faltes molt greus
  
1. Es consideraran faltes molt greus:
  
- Faltar 2 o més jornades completes, encara que no s'arribe a completar-ne la tercera, tot això en un període de 30 dies naturals.
  
- Tenir 7 o més faltes de puntualitat sense justificar en un període de 30 dies naturals.
  
- Acceptar remuneracions o avantatges de la clientela o de terceres persones per al compliment d'un servei a l'empresa, tot això sense perjudici de l'obligació d'indemnitzar pels danys i perjudicis causats a l'empresa i de transferir les gratificacions obtingudes.
  
- Utilitzar, difondre o retenir sense autorització dels superiors, dades o assumptes dels quals es tinga coneixement a causa del treball realitzat i, en general, qualsevol infracció de la reserva o del secret professional.
  
- El frau, la deslleialtat o l'abús de confiança en el treball, especialment qualsevol interès econòmic, professional o d'un altre tipus que poguera ser conflictiu amb qualsevol dels del periòdic.
  
- El furt o el robatori comès dins de les dependències de l'empresa, o durant l'acte de servei en qualsevol lloc.
  
- Fer desaparèixer, inutilitzar, destrossar o causar desperfectes en aparells, mobiliari, documents i, en general, en qualsevol tipus de material o d'instal·lació de l'empresa.
  
- Incomplir les normes en matèria de seguretat i higiene en el treball, quan se'n deriven danys materials o personals de caràcter greu.
  
- Dedicar-se a activitats que impliquen competència deslleial envers l'empresa, o situar-se, sense avís previ, en posició de conflicte d'interessos.
  
- Simular o agreujar maliciosament qualsevol malaltia o accident. Tindrà especial gravetat si el personal treballador en situació de baixa per aquests motius realitza treballs per compte propi o aliè.
  
- La disminució continuada o voluntària en el rendiment normal o pactat, que pertorbe greument el servei.
  
- Les ofenses verbals o físiques als superiors o a les persones que treballen en l'empresa o als familiars que conviuen amb elles.
  
- Les agressions verbals o físiques de naturalesa sexual, especialment quan l'assetjament sexual siga d'un superior a un subordinat.
  
2. També seran considerades faltes molt greus:
  
a) La reiteració de faltes greus.
  
b) Qualsevol altre incompliment anàleg als indicats en el número 1 que, tot i no estar-hi específicament previst, haja de ser considerat particularment reprotxable pel perjudici produït, la pèrdua de la disciplina o el mal exemple que haja pogut originar, el desprestigi que haja causat o el sotmetiment a risc clar d'haver-se pogut causar, o la particular malícia o intencionalitat de l'autor que s'hi puga observar.
  
c) Les que produïsquen, en tot cas, la publicació d'informació no veraç o injuriosa que afecte el prestigi de qualsevol de les publicacions de l'empresa, i les que impliquen violació de les pràctiques i dels deures propis de la professió periodística o del sector; o les que causen retard o impossibilitat de publicació en les dates i hores habituals del periòdic o de la resta de publicacions de l'empresa.
  
d) En particular, per als llocs de redacció i d'especial responsabilitat, s'hi tindrà en compte el deteriorament de confiança que la comissió de la falta puga comportar. A aquest efecte, es consideraran molt greus, llevat que hi haguera circumstàncies excepcionals eximents, les conductes que consistisquen en qualsevol forma de desviació de fons, els furts, les irregularitats comptables, la simulació de despeses o similars, independentment dels imports a què facen referència.
  
e) També, tenint en compte la particular activitat de l'empresa, es consideraran en general molt greus, les conductes que posen de manifest qualsevol tipus de col·laboració o de convivència en perjudici de les empreses responsables dels periòdics diaris que competeixen amb El Mundo, en perjudici d'aquest, en qualsevol de les localitats on aquest és distribuït.
  
f) Les que vulneren o limiten l'exercici de drets constitucionals.
  
g) Les agressions verbals o físiques de naturalesa sexual, en especial, l'assetjament sexual d'un superior a un subordinat.
  
Article 57. Reiteració
  
A l'efecte previst en els articles anteriors, es considerarà que hi ha reiteració de falta lleu o greu quan, havent-hi incorregut en conductes qualificables així, l'empresa les haja sancionades o, commutant la sanció, hagen sigut imputades al treballador o la treballadora amb l'advertència que la repetició de la mateixa conducta seria considerada reiteració.
  
En aquests casos d'imputació sense sanció, el personal treballador podrà impugnar la decisió empresarial si així ho permeten les disposicions legals d'aplicació, en els mateixos termes que si s'haguera imposat la corresponent sanció.
  
No podrà apreciar-se reiteració en el cas que entre una comissió i un altra passe un termini superior a un any.
  
Article 58. Consideracions particulars sobre alguns tipus de faltes
  
1. En matèria de faltes d'assistència i de puntualitat, es consideraran injustificades quan:
  
No siguen notificades abans, llevat que es demostre la impossibilitat d'haver-ho fet.
  
No s'aporte justificació suficient i raonable dins de les 48 hores següents, llevat de casos de força major.
  
S'aporte justificant mèdic on no s'indique expressament que no s'ha pogut assistir al treball.
  
2. L'abús d'autoritat comès per qui exercisca llocs de comandament serà considerat falta greu o molt greu, depenent dels casos.
  
3. Es consideraran manifestacions de frau, de deslleialtat o d'abús de confiança, qualsevol tipus de conducta en què hi haja vulneració del deure de transparència i col·laboració amb l'empresa a causa de la condició de personal treballador d'aquesta i retribuïda per ella, i s'anteposen els interessos propis als institucionals i professionals, o bé quan hi haja malícia, ocultament, desviació de facultats o funcions, amb comportaments que, si foren coneguts amb antelació, no serien normalment autoritzats per l'empresa, o que es consideren en general inacceptables o consta que han sigut reprotxats d'alguna manera abans.
  
Article 59. Sancions
  
La direcció de l'empresa podrà imposar les sancions següents:
  
1. Per faltes lleus:
  
- amonestació verbal,
  
- amonestació per escrit, i
  
- suspensió de treball i sou per un dia.
  
2. Per faltes greus:
  
- suspensió de treball i sou de 2 a 10 dies.
  
3. Per faltes molt greus:
  
- suspensió de treball i sou d'11 dies a 13 mesos i
  
- comiat.
  
Article 60. Sobre la sanció de treball i sou
  
En el cas d'imposició d'una sanció de treball i sou, quan siga notificada, podrà, bé concretar-se ja el període en què haurà de produir-se la citada suspensió, o advertir-ne del compliment perquè, una vegada recaiga sentència judicial o no siga possible la impugnació de la sanció, bé deixar-lo pendent de concreció per al moment en què ho permeten les necessitats del servei. En aquest segon cas, i si el treballador o la treballadora no impugna, caldrà fixar el moment de compliment efectiu de la sanció en el termini d'un any.
  
Article 61. Procediment
  
Caldrà respectar en la imposició de sancions les normes de procediment que exigisquen les disposicions legals. Sols serà exigible la tramitació d'expedient contradictori per als casos previstos per les citades disposicions.
  
Sense perjudici d'això dit, la direcció de l'empresa podrà decidir la incoació d'expedient contradictori abans de la imposició ferma d'una sanció en els casos en què considere necessària o convenient la informació o l'aclariment que el citat expedient puga tenir. Això no implica que puga exigir-se a l'empresa la incoació d'expedient per aquests motius.
  
Donat cas que s'instruïsca expedient contradictori sense ser legalment exigible, la incoació interromprà els terminis de prescripció de les faltes, llevat que hi haguera oposició escrita del treballador o de la treballadora afectat a la instrucció del citat expedient. Si aquest és dut a terme, podrà seguir la totalitat de la tramitació ordinària en els termes previstos en l'article següent, o seguir una altra de caràcter abreujat d'acord amb la qual, sense nomenament d'instructor ni de secretari, es concedirà el termini de dos dies per a l'evacuació del plec de descàrrecs, i es realitzaran, si la empresa ho considera oportú, les proves que es creguen imprescindibles en el termini màxim de set dies.
  
Article 62. Expedient contradictori
  
La incoació d'expedient contradictori seguirà els tràmits següents:
  
1. Notificació del plec de càrrecs al treballador o a la treballadora afectat, i dels noms de l'instructor i dels secretari, que poden ser persones de qualsevol dels departaments de l'empresa o alienes a aquesta que, per la seua dedicació professional, siguen idònies.
  
En l'esmentada notificació s'hi indicarà al treballador o la treballadora el termini que té per a efectuar el plec de descàrrecs, que no podrà ser inferior a tres dies ni superior a cinc.
  
El plec de càrrecs de l'empresa haurà de descriure les conductes que es consideren constitutives de la falta, de manera suficient perquè siga possible la defensa del treballador o de la treballadora, però sense necessitat d'un caràcter exhaustiu o detallat, ni de la descripció dels aspectes que siguen coneguts per aquest per haver-los protagonitzat o per un motiu similar. L'empresa també haurà d'indicar, fins i tot sense una qualificació jurídica definitiva, el tipus d'obligació que es considera incomplida o el tipus genèric de falta que s'entén comesa, considerant-se suficient qualsevol de les dues mencions.
  
2. plec de descàrrecs. En el termini concedit al treballador o a la treballadora, o abans si així ho prefereix aquest, manifestarà per escrit la persona a qui se li ha format l'expedient tot el que convinga al seu dret, i també podrà proposar o aportar les proves que crega oportunes a aquest efecte. Es practicaran les proves que resulten proporcionades i eficaces per a l'aclariment dels fets, i l'instructor podrà rebutjar la pràctica de les que siguen manifestament improcedents o excessivament costoses o aparatoses.
  
En aquest moment el treballador o la treballadora podrà també manifestar el seu desig que no s'instruïsca l'expedient, i renunciar així al seu dret, o simplement que no desitja realitzar cap descàrrec, limitant-se a la indicació o a l'aportació de la prova.
  
3. Pràctica de proves. En el termini màxim de 15 dies es practicaran les proves que l'empresa considere necessàries o convenients, o les que el treballador o la treballadora haja proposat, amb els límits indicats més amunt.
  
En el cas de declaració de testimonis, el secretari de l'expedient estendrà acta resumida de la seua declaració.
  
Es farà constar també en un escrit del secretari i amb la rúbrica "per a fer constar que amb aquesta data...", l'aportació dels documents a l'expedient, amb la indicació de l'origen i de qualsevol altra circumstància significativa.
  
Es podran incorporar a l'expedient, a banda dels documents que s'hagen reunit de particulars, d'institucions o d'organismes públics, fotografies, vídeos i pel·lícules de l'estat i de la procedència dels quals hi deixarà constància el secretari.
  
Sols a sol·licitud del treballador o de la treballadora a qui se li ha format l'expedient, podrà l'instructor prendre-li declaració per a aclarir algun aspecte relatiu als plecs de càrrecs i de descàrrecs i n'estendrà l'acta corresponent que haurà de signar com a prova de conformitat, o deixar de fer-ho tot manifestant al peu de l'acta els aspectes en què considera que l'acta no respon a les seues vertaderes declaracions.
  
4. Proposta de l'instructor. Una vegada practicades les proves corresponents dins del termini indicat, l'instructor remetrà a la direcció de l'empresa la proposta de sanció en la qual explicarà els fets que considera constitutius de la corresponent falta laboral, i el tipus de falta comesa i la seua gravetat.
  
Després de la remesa de la citada proposta, es considerarà conclòs l'expedient contradictori, el qual haurà de ser elevat juntament amb la proposta. En aquest moment, el secretari hi inclourà acta en què consten la totalitat de documents que conté i les dates de les diferents actuacions practicades.
  
5. Imposició de la sanció. A la vista de la proposta de l'instructor i del contingut de l'expedient contradictori, la direcció de l'empresa notificarà per escrit al treballador o la treballadora la sanció que crega procedent, i hi farà constar la data d'efectes, el tipus de falta que es considera comesa i la gravetat.
  
En aquesta notificació, l'empresa s'hi podrà remetre al contingut de la proposta de l'instructor si la fa seua, amb indicació exclusivament dels aspectes que no s'hi contingueren.
  
Article 63. Prescripció
  
Els terminis de prescripció dels diferents tipus de faltes seran els previstos en les disposicions legals d'aplicació.
  
En els casos de faltes continuades, els terminis de prescripció no començaran a computar-se fins que no acabe la comissió de la conducta, i llevat del que disposa el paràgraf següent.
  
Quan la falta no arribe a coneixement de l'empresa perquè l'autor l'ha ocultada, el termini de prescripció no s'iniciarà fins que no siga coneguda, tant pel que fa als fets com al seu abast i gravetat, entenent-se que l'ocultació no sols prolonga la comissió de la falta, sinó que impedeix l'inici dels còmputs de prescripció.
  
Article 64. Compatibilitat
  
La responsabilitat per faltes laborals, i la imposició de les corresponents sancions, seran compatibles amb la que corresponga en l'ordre civil, penal o administratiu. No es pot entendre, en cap cas, que l'exigència d'alguna d'elles exclou la resta ni implica la renúncia a ser exigides.
  
Tampoc serà necessari, en cas de concurrència de diferents tipus de responsabilitats, esperar la conclusió dels corresponents procediments aliens a l'àmbit laboral per a incoar o sancionar els que pertanyen a aquest últim tipus.
  
DISPOSICIONS FINALS
  
Primera
  
Aquest Conveni, mentre estiga en vigor, s'aplicarà amb exclusió de qualsevol altre. Per tant, s'aplicarà íntegrament el que s'hi indica.
  
Segona
  
Per a totes les matèries que no hagen sigut objecte de regulació específica en aquest Conveni, hi valdrà el que sobre elles estableix l'Estatut dels Treballadors i la resta de disposicions de caràcter laboral que siguen publicades en el BOE o en el DOGV, i que siguen, alhora, d'obligat compliment.
  
Annex I
  
Descripció de grups professionals
  
1. Redacció
  
- Redactor/a en cap: és el periodista que, sota les ordres del director o de la directora del periòdic, assumeix la responsabilitat de la coordinació de les diferents seccions i la configuració última del periòdic en cada exemplar i en tot allò que són les línies bàsiques d'orientació i de comunicació.
  
- Cap de Secció: és el periodista que, sota les ordres del director o de la directora del periòdic i del redactor o la redactor cap, assumeix la responsabilitat d'una determinada secció en ella mateixa i respecte de la resta, per a la configuració última del periòdic en cada exemplar i en tot allò que són les línies bàsiques d'orientació i de comunicació.
  
- Redactor/a: és el periodista que assumeix les tasques pròpies d'informació literària o gràfica corresponent a la secció a la qual està assignat, segueix les indicacions de la persona responsable d'aquesta i d'acord amb les pràctiques i els codis de la professió periodística.
  
- Ajudant/a de redacció: és qui col·labora amb un o diversos redactors per a la preparació de les tasques informatives pròpies d'aquests, recopila el material adequat, realitza les investigacions o contrasta les dades necessàries o qualsevol altra funció auxiliar, en els termes que li indiquen els citats redactors o el cap de secció corresponent.
  
2. Serveis
  
- Director/a de Departament: es qui, amb competència i experiència professional suficient, assumeix la responsabilitat de la direcció i la coordinació d'una unitat funcional pròpia de les tasques administratives, informàtiques o generals de l'empresa, i qui té a càrrec seu les diverses àrees i imparteix els corresponents criteris de funcionament als caps d'aquestes, la labor dels quals controlarà i supervisarà.
  
- Cap d'Àrea: es qui, amb competència i experiència professional suficient, assumeix la responsabilitat de la direcció i la coordinació d'una unitat funcional subordinada al departament i comprensiva d'algunes de les activitats en què aquest es diversifique, respecte de les tasques administratives, informàtiques o generals de l'empresa, i qui té a càrrec seu els treballadors i les treballadores assignats a la citada unitat als quals imparteix els corresponents criteris de funcionament, la labor dels quals controlarà i supervisarà. De tot això retrà comptes al director o a la directora del departament.